**ПЪЛНО ОПИСАНИЕ НА ПРЕДМЕТА НА ОБЩЕСТВЕНАТА ПОРЪЧКА И ТЕХНИЧЕСКИ СПЕЦИФИКАЦИИ**

***І. ОБЩА ИНФОРМАЦИЯ***

Община Русе има намерение да изгради компостираща инсталация за биоразградими отпадъци, чрез финансиране по Процедура за избор на проектни предложения BG16M10P002-2.001 по ОП „Околна среда 2014-2020“. Условията, на които трябва да отговаря проектното предложение са обявени в Насоки за кандидатстване за „*Проектиране и изграждане на компостиращи инсталации за разделно събрани зелени и/или биоразградими отпадъци, вкл. осигуряване на необходимото оборудване и на съоръжения и техника за разделно събиране на зелени и биоразградими отпадъци*" на страницата на оперативната програма.[[1]](#footnote-1)

Основната цел на кандидатстването за безвъзмездна финансова помощ по процедурата е подпомагане изпълнението на специфичната цел за намаляване на количеството депонирани зелени и/или биоразградими битови отпадъци чрез разделното им събиране и рециклиране. Под „рециклиране“ следва да се разбира всяка дейност по оползотворяване, посредством която отпадъчните материали се преработват в продукти, материали или вещества, за първоначалната им цел или за други цели. Въвеждането в експлоатация на тази инсталация ще доведе до намаляване на количествата на депонираните биоразградими битови отпадъци, както и до по-ефективно използване на отпадъците като ресурс. Чрез изпълнение на мерките по процедурата ще се подпомогне постигането на националните цели, заложени в българската нормативна уредба и в НПУО, за ограничаване количеството на депонираните биоразградими отпадъци до 2020 г. до 35% от общото количество на същите отпадъци, образувани към 1995 г., и за увеличаване до края на 2020 г. на дела разделно събрани и оползотворени битови биоотпадъци на ниво регион до не по-малко от 50 % от количеството на битовите биоотпадъци, образувани в региона през 2014 г.

***ІІ. ОБХВАТ, ЦЕЛИ И ПОДХОД***

Целта на настоящата поръчка е да бъдат изпълнени дейности, необходими за подготовката на проектно предложение за изграждане на компостираща инсталация, съгласно публикуваните на страницата на Министерство на околната среда и водите Насоки за кандидатстване по процедура BG16M10P002-2.001 и разясненията по постъпили въпроси.

**Очаквани резултати от изпълнение на дейностите в обхвата на поръчката:**

* Изготвен ПИП и избрана на алтернатива за изграждане на компостираща инсталация;
* Изготвен идеен инвестиционен проект;
* Изготвeно Уведомление за инвестиционното предложение за преценяване на необходимостта от ОВОС;
* Изготвен План за използване на получения краен продукт;
* Изготвена Схема за контрол на качеството на компоста;
* Изготвен План за третиране на остатъчния отпадък;
* Изготвен анализ разходи-ползи;
* Подготвени тръжни документации за избор на изпълнители на дейностите, включени в обхвата на проектното предложение;
* Изготвен правен анализ на алтернативите за експлоатация на изграденото съоръжение по отношение приложимите режими на държавни помощи и индивидуализирани стандартизирани образци на документи, публикувани от УО (проекти на решение на общинския съвет за създаване на общинско предприятие, договор с дружество с общинско участие в капитала или договор за обществена поръчка), съобразени с изискванията за предоставяне на компенсация за извършване на УОИИ;

***ІІІ. ДЕЙНОСТИ***

Настоящата поръчка включва **следните дейности**, които следва да бъдат извършени преди кандидатстването за финансиране по ОП „Околна среда 2014-2020г“:

**Дейност 1 Подготовка на Прединвестиционно проучване (ПИП)**

Минимално съдържание е съгласно глава втора на Наредба № 4 от 21 май 2001 г. за обхвата и съдържанието на инвестиционните проекти или съгласно изготвени от УО указания, публикувани на интернет страницата на ОПОС 2014-2020 г..

В допълнение изготвеното прединвестиционно проучване следва да доказва необходимостта от допълнителна инфраструктура в региона за постигане на целите за рециклиране и оползотворяване на отпадъците, в т.ч. по потоци отпадъци, както и да съдържа анализ за това кой подход е по-ефективен – обща за целия регион или за част от региона инфраструктура или поотделно за всяка община от РСУО.

Предварителното (прединвестиционно) проучвание следва да обхване изясняване на инвестиционното строително намерение. Инвестиционното намерение трябва да се ограничи до една от следните видове инсталации за открито компостиране:

- Система за компостиране в редове без аерация или

-Системи за компостиране в открити или покрити редове с улеи и принудителна аерация или

- Системи за компостиране в открити клетки с или без навес.

2. проучвания за определяне на подходящо местоположение на обекта и на условията за застрояване съобразно предвижданията на устройствените планове;

3. инженерни проучвания, в т.ч. геоложки, геотехнически, хидрогеоложки, хидроложки и др., като съдържанието им се определя в зависимост от местоположението, вида, характера и спецификата на обекта;

4. проучвания и документиране за нуждите на инвестиционното проектиране на обекти - недвижими културни ценности;

5. геодезически проучвания;

6. технологични проучвания за избор на оферта, предлагаща оптимална технология - за обекти, при които технологичното решение е определящо;

7.технико-икономическа обосновка за определяне на икономическата целесъобразност и ефективност на инвестиционното строително намерение, в т.ч. за избор на подходящ негов вариант;

8. обосновка на социалната целесъобразност и ефективност на инвестиционната инициатива, в т.ч. откриване на работни места и осигуряване на обществени услуги;

9. проучвания за потенциала на териториите с особена и превантивна устройствена защита във връзка с режимите за опазване на териториите за природозащита и на обектите на културно-историческото наследство;

10. вариантни проучвания за рехабилитация на съществуващи и за изграждане на нови енергийни мощности;

11. специфични проучвания при реконструкция, пристрояване и надстрояване на съществуващи сгради, в т.ч. архитектурно и конструктивно заснемане на сградите и изследване на техническата инфраструктура;

12. микросеизмично изследване - за енергийни, хидротехнически, транспортни и други специфични обекти;

13. други специфични проучвания, налагащи се от вида и спецификата на отделните строежи, като климатични, водностопански, почвено-мелиоративни, аграрно-икономически и земеустройствени проучвания - при проекти на хидромелиоративни системи, проекти за противосвлачищни и брегоукрепителни съоръжения и др.;

14. прогнозен график за продължителност на строителството от откриване на строителна площадка и определяне на строителна линия и ниво до предаване на обекта от строителя на възложителя с акт образец 15;

15. прогнозна стойност на строителното намерение.

Въз основа на изготвения ПИП, изпълнителят следва да изготви ПУП.

Базовите документи, спрямо които Консултантът следва да подготви ПИП, са:

* Общинска програма за управление на отпадъците за периода 2015-2020г.;
* Интегриран план за градско възстановяване и развитие на гр. Русе;
* Насоки за кандидатстване по процедура на ОПОС 2014-2020 г. BG16M10P002-2.001 - Проектиране и изграждане на компостиращи инсталации за разделно събрани зелени и/или биоразградими отпадъци, вкл. осигуряване на необходимото оборудване и на съоръжения и техника за разделно събиране на зелени и биоразградими отпадъци

**Дейност 2 Изготвяне на идеен инвестиционен проект, включително индикативен опис на съоръженията, геодезия, геология и хидрогеология.**

Въз основа на изготвения в рамките на дейност 1 ПИП, Консултантът следва да изготви идеен проект:

* 1. **Идеен инвестиционен проект;**

*Идейният проект следва да бъде изготвен в съответствие с изискванията на глава пета от Наредба№ 4 от 21 май 2001 г. за обхвата и съдържанието на инвестиционните проекти.*

Идейният проект се изработва в съответствие с предвижданията на действащия ПУП или с визата за проектиране, когато издаването й е задължително, и в съответствие със заданието за проектиране. Идейният проект изпълнява и ролята на задание за следващата фаза на проектиране.

Обхватът и съдържанието на идейния проект трябва да бъдат достатъчни за ползването му:

1. като основа за изработване на следващата фаза на проектиране;

2. за издаване на разрешение за строеж съгласно чл. 142, ал. 2 ЗУТ;

3. за възлагане на строеж по Закона за обществените поръчки съгласно чл. 142, ал. 2 ЗУТ.

Идейният проект трябва да се изработи за част технологична, придружена от част архитектурна, конструктивна, необходимите инсталационни части, част геодезическа и др.;

Всяка част на идейния проект включва:

1. чертежи, които изясняват предлаганите проектни решения в следните препоръчителни мащаби:

а) ситуационно решение - в М 1:500 или М 1:1000;

б) разпределения, разрези, фасади - в М 1:100 или М 1:200;

в) други чертежи - в подходящ мащаб, в зависимост от вида и спецификата на обекта;

2. обяснителна записка, поясняваща предлаганите проектни решения и съответствието им с изискванията на чл. 169 ЗУТ за безопасна, сигурна, здравословна и достъпна за всички среда;

3. изчисления, обосноваващи проектните решения, които се включват по преценка на проектанта, или когато се изискват със заданието за проектиране (договора за проектиране).

Тъй като идейният проект ще служи за издаване на разрешение за строеж, всички части на проекта трябва да се изработят в обем и съдържание, достатъчни за изясняване на проектното решение и извършване на предварителна оценка на съответствието с подробния устройствен план и със съществените изисквания към строежите.

В допълнение идейният проект трябва да съдържа количествена сметка и спецификация на основните, предвидени за влагане строителни продукти (материали, изделия, комплекти и системи) с технически изисквания към тях в съответствие с действащи норми и стандарти.

* 1. **Уведомление за инвестиционното предложение за преценяване на необходимостта от ОВОС**

*Уведомлението за инвестиционното предложение* за преценяване на необходимостта от ОВОС следва да бъде изготвено съгласно Приложение №5 към чл. 4, ал. 1 (Ново - ДВ, бр. 12 от 2016 г., в сила от 12.02.2016 г.) на Наредбата за условията и реда за извършване на оценка на въздействието върху околната среда.

Уведомлението се изготвя във връзка със задължението на Възложителя да информира писмено компетентните органи ( в случая РИОСВ Русе) за своето инвестиционно предложение в най-ранен етап в един екземпляр на хартиен и електронен носител, които са напълно еднакви.

Информацията, която се представя с Уведомлението следва да съдържа съобразена с конкретните особености на инвестиционното предложение информация, както следва:

1. данни за възложителя;

2. резюме на предложението;

3. връзка с други съществуващи и одобрени с устройствен или друг план дейности в обхвата на въздействие на обекта на инвестиционното предложение;

4. местоположение на площадката;

5. природни ресурси, предвидени за използване по време на строителството и експлоатацията;

6. очаквани общи емисии на вредни вещества във въздуха по замърсители;

7. отпадъци, които се очаква да се генерират, и предвиждания за тяхното третиране;

8. очаквано количество и вид на формираните отпадъчни води по потоци;.

9. опасни химични вещества, които се очаква да бъдат налични на площадката;

10. друга информация ( при необходимост).

* 1. **План за използване на получения краен продукт;**

*Планът за използване на получения краен продукт - компост* трябва да бъде съобразен с изискванията за „области на употреба“ съгласно т. 10, § 1 от ДР на Наредбата за третиране на биоотпадъци. Подходящите по принцип области за употреба за компоста, предвид поставените цели за рециклиране, са основно за земеделие, ландшафтни дейности и др. Допустимо е продуктът компост да бъде използван и при рекултивация на нарушени терени (депа и мини), но само за най-горния пласт, в който се изисква ползване на хумус или богат на хумус продукт.

За постигане на целите и изискванията за рециклиране на отпадъка, предвижданията за употреба на компоста **не може да включват използването му като гориво или за насипни дейности съгласно определението в т. 10 на § 1 от ДР на ЗУО** ("Насипване" е дейност по оползотворяване, при която подходящи отпадъци се използват за рекултивационни цели в разкопани участъци или за инженерни цели в строителството на депа и където отпадъкът е заместител на неотпадъчни материали).

В плана също така трябва да се включат резултати от проучване за възможните конкретни обекти, терени, дейности или други възможности, за които кандидатът или неговите партньори имат намерение да ползват компоста, както и обосновка за тези възможности в по-далечна перспектива, най-малко 5 години. В случай на предвиждания за продажба на компоста, следва да се представи и анализ на пазара на този продукт, както и за какво ще бъдат използвани приходите.

В плана също така следва да се предвидят и възможностите за третиране на продукт/отпадък в резултат на работата на инсталацията за компостиране, който не отговаря на изискванията за качество за компост.

* 1. **Схема за контрол на качеството на компоста;**

*Схемата за контрол на качеството на компоста* трябва да бъде съобразена с изискванията на глава трета на *Наредбата за третиране на биоотпадъците*. В нея следва да бъде предвидена надеждна система за контрол на качеството на входящия поток отпадъци и получения компост с конкретните мерки и дейности за този контрол. В схемата трябва да бъдат предложени конкретни мерки и действия за контрол на всички етапи на процеса, в т.ч. най-малко при разделното събиране, вход площадка, съхраняване, производствен процес, продукт.

* 1. **План за третиране на остатъчния отпадък;**

*Планът за третиране на остатъчния отпадък* трябва да съдържа анализ на видовете и количеството на отпадъците, които може да бъдат генерирани при експлоатацията на инсталацията за компостиране. В плана следва да се включат и възможните начини на третиране на тези отпадъци, като се спазва йерархията съгласно действащата нормативна уредба, както и предвижданията за третиране на отпадъците извън инсталацията за компостиране в други инсталации или съоръжения, които отговарят на нормативните изисквания или да бъдат предавани на лица, които притежават необходимите разрешителни документи по реда на ЗУО или Закона за опазване на околната среда.

* 1. **Индикативен опис на съоръженията.**

Изпълнителят следва да представи индикативен опис на необходимите съоръжения, оборудване и техника за допустимите дейности от проекта по ОПОС 2014-2020 г., предвидени в идейния проект, които ще бъдат предмет на договор за доставка на оборудване.

**Дейност 3 Финансов и/или икономически анализ на избраното решение/я**

Към проектното предложение, описано по-горе, Изпълнителят на настоящата обществена поръчка следва да изготви и приложи Анализ разходи-ползи.

Като основен източник на информация при изготвянето на Анализ разходи-ползи Изпълнителят трябва да използва методологията за изготвяне на АРП, подробно описана в „Ръководство за Анализ разходи-ползи на инвестиционни проекти 2014-2020 г.“, достъпна на следния електронен адрес: (<http://ec.europa.eu/regional_policy/sources/docgener/studies/pdf/cba_guide.pdf>).

При изготвянето на АРП Изпълнителят трябва да съобрази изискванията за определяне на нетни приходи по чл. 61 от Регламент 1303/2013 и разпоредбите на Постановление № 119 от 20 май 2014 г. за приемане на национални правила за допустимост на разходите по оперативните програми, съфинансирани от Европейския фонд за регионално развитие, Европейския социален фонд, Кохезионния фонд на Европейския съюз и от Европейския фонд за морско дело и рибарство, за финансовата рамка 2014 – 2020 г.

Съгласно т. 6 от §1 на ДР на ПМС 119/2014 г. под „нетен приход“ следва да се разбират паричните потоци, заплащани директно от потребителите за стоки и услуги, предоставени с операцията, като такси, заплащани директно от потребителите за използването на инфраструктура, продажбата или отдаването под наем на земя или сгради, или плащанията за услуги минус всички оперативни разходи и разходи за подмяна на недълготрайно оборудване за съответния период.

Методът, по който следва да бъдат определени потенциалните нетни приходи от проектното предложение, трябва да следва разпоредбите на чл. 17, ал. 2, т .2 от ПМС 119/2014 г. (изчисляване на дисконтираните нетни приходи от операцията при отчитане на подходящия референтен период за сектора или подсектора, приложим за операцията, обичайно очакваната рентабилност за съответната категория инвестиция, прилагането на принципа „замърсителят плаща“ и ако е необходимо, съображенията за справедливост, свързани с относителния просперитет на съответната държава членка или регион).

Основната цел на дейността по изготвяне на АРП е да се изчислят размерът на финансовия дефицит, основните финансови показатели, да се гарантира финансовата устойчивост на проекта, както и социална поносимост.

Основните задачи са: да се докаже дали даден проект се нуждае от безвъзмездно финансиране (т.е. да оцени дали е печеливш от финансова гледна точка (financial profitability); при наличие на такава нужда – да се изчисли и да се докаже размера на необходимото безвъзмездно финансиране; да се провери финансовата устойчивост (financial sustainability) на проекта.

При анализа на устойчивостта на проекта Изпълнителят следва да има предвид източниците на финансиране на частта от инвестиционните разходи (допустими или недопустими), които няма да бъдат финансирани от ОПОС. Анализът трябва да се основава на реалистични данни и достоверна информация за наличното и привлеченото финансиране.

Изисквания към подготовката на Анализ разходи-ползи:

1. Изготвяне на анализа в съответствие със следните документи:

• Всички приложими ръководства за изготвяне на анализ по разходи – ползи на инвестиционни проекти на ЕК;

• Национални указания за изготвяне на анализ на разходите и ползите;

• Други приложими нормативни актове и документи, идентифицирани и/или публикувани по време на изготвянето на анализа.

2. Използване на диференциран (инкрементален) подход при пресмятане на реалните парични потоци с цел изчисляване на финансовите показатели на проекта, както и неговата финансова устойчивост;

3. Изготвяне на текстова част и финансов модел във формат Excel, който ще бъде достъпен за проверка на изчисленията без препратки към неприложени файлове и формат, позволяващ да се проследи логиката на направените изчисления;

4. Източници на информация – НОИ/ЕВРОСТАТ/други официални източници; възприетите и актуални макроикономически показатели.

5. Връзка на прогнозите в анализа с историческите данни.

**Дейност 4 Правен анализ за съответствие на мерките от плана за действие с правилата за държавни помощи**

За инвестицията в изграждане на компостираща инсталация, която се предвижда да бъде финансирана със средства от ЕС следва да бъде изготвен правен анализ в областта на държавните помощи. Анализът следва да бъде изготвен в съответствие с приложимата европейска и българска нормативна уредба и трябва да представи условията, при които инвестицията и нейната експлоатация съответстват на правилата за държавните помощи. По-конкретно анализът следва да разгледа вариантите за съответстващо на правилата за държавни помощи възлагане на експлоатацията на компостиращата инсталация. В резултат от избрания вариант за експлоатация, следва да бъдат индивидуализирани изготвените от УО стандартизирани образци на документи (проекти на решение на общинския съвет за създаване на общинско предприятие, договор с дружество с общинско участие в капитала или договор за обществена поръчка), съобразени с изискванията за предоставяне на компенсация за извършване на УОИИ, посочени в Решение .

**Дейност 5 Подготовка на тръжни документации**

Дейността включва изготвяне на пълен пакет документации, включително и технически спецификации, за откриване на процедурите за възлагане на обществените поръчки по проект, кандидатстващ за финансиране по процедура за предоставяне на безвъзмездна финансова помощ BG16M10P002-2.001 „Проектиране и изграждане на компостиращи инсталации за разделно събрани зелени и/или биоразградими отпадъци, вкл. осигуряване на необходимото оборудване и на съоръжения и техника за разделно събиране на зелени и биоразградими отпадъци" по Оперативна Програма „Околна Среда 2014-2020”, описани във формуляра за кандидатстване за финансиране в плана за външно възлагане и бюджета на проекта.

Изпълнителят следва да изготви документации за възлагане на обществени поръчки по реда на ЗОП, както следва:

- За възлагане строителство на инженеринг на компостираща инсталация за разделно събрани зелени и/или биоразградими отпадъци и за строителство на съпътстващата я инфраструктура;

- За доставка на оборудване, съоръжения и обзавеждане, необходими за площадката на инсталацията за компостиране и на съпътстващата и довеждаща инфраструктура;

- За строителен надзор върху строителството на инженеринг на компостираща инсталация за разделно събрани зелени и/или биоразградими отпадъци и за строителство на съпътстващата я инфраструктура;

- За публичност и визуализация по проекта;

- За други в обхвата на заложеното във формуляра за кандидатстване.

При разработване на документациите следва да се спазят изискванията за изпълнение на договори, финансирани от Оперативна програма „Околна среда 2014-2020г.”, Насоките за кандидатстване по процедурата с публикуваните разяснения към тях и приложимото законодателство.

Документациите се представят на Възложителя на електронен и хартиен носител.

**ІV. МАТЕРИАЛНА И ТЕХНИЧЕСКА ОСИГУРЕНОСТ**

 Всички разходи за техническо оборудване и обезпечаване изпълнението, офис и поддръжка, административни, секретарски, организационни услуги, експертен и технически персонал са за сметка на Изпълнителя. Изпълнителят следва да предвижда необходимите средства за финансово обезпечаване на договорните си дейности и да осигурява редовното и навременно заплащане на възнагражденията на неговите служители.

**V. ПРИЕМАНЕ НА РАБОТАТА**

Процедурата и сроковете за приемане и одобрение на работата по договора са съгласно разписаното враздел VI. ПРЕДАВАНЕ И ПРИЕМАНЕ НА ИЗПЪЛНЕНИЕТО от договора.

**VI. СРОК ЗА ИЗПЪЛНЕНИЕ**

**Максималният срок за изпълнение на поръчката в нейната цялост е до крайния срок за изпълнение на дейност 5.**

Срокът за изпълнение на дейности 1, 2 и 3 изтича на 31.07.2016г. Срокът за подготовка на всяка документация за обществена поръчка в рамките на Дейност 5 е 60 дни от датата на възлагателно писмо за стартиране на подготовка на документацията, ведно с подписан приемо-предавателен протокол за предоставяне на изходните данни от страна на ВЪЗЛОЖИТЕЛЯ на ИЗПЪЛНИТЕЛЯ.

Крайният срок за изпълнение на дейности 4 и 5 продължават до изтичането на срока за изпълнение на поръчката.

1. http://ope.moew.government.bg/bg/notice/noticedetail/from/noticecurrent/id/55/typeId/1 [↑](#footnote-ref-1)